Къэралыгъуэм и махуэм деж
Белэ Речкэ поселкэм и Цемент завод хьэблэ цIыкIум узышэ «Налшык-Цемзавод» автомобиль гъуэгур нэрылъагъуу йофIакIуэ.
ЦIыхухэр зыгъэпIейтей гъэтIылъыпIэ зимыIэ Iуэхугъуэхэр нэхъ жыджэру зэфIэхын зэрыхуейм теухуауэ Къэбэрдей-Балъкъэрым и Iэтащхьэ Къанокъуэ Арсен ищIа пщэрылъхэр игъэзащIэу, ТранспортымкIэ, связымрэ гъуэгу хозяйствэмкIэ министерствэм къэрал зэгурыIуэныгъэ зрищIылIа МДСУ №2 генподряд организацэм зэраубзыхуам ткIийуэ тету лэжьыгъэр къызэрегъэпэщ.
Мы гъэмахуэм ухуакIуэхэм Iуэхушхуэ зэфIагъэкIащ икIи егугъуу зэрагъэпэщыжа а гъуэгур хьэблэ цIыкIум щыпсэухэмрэ Белэ Речкэ къуажащхьэм пекIуэкI маршрут №25-м тет шоферхэмрэ Къэбэрдей-Балъкъэрым и Къэралыгъуэм и махуэм — фокIадэм и 1-м — ирихьэлIэу тыгъэ хуащIыну траухуащ. Накъыгъэ мазэм щIадзэри, шыщхьэуIум ирихьэлIэу гъуэгуу километри 4,5-м асфальт-бетон зэхэлъыр щIэрыщIэу тралъхьащ.
Лэжьыгъэ псори министерствэм и нэIэм щIэту ирагъэкIуэкI. Гъуэгум и лъабжьэр зэрызэхуагъакIуэ мывэ зэтеудамрэ асфальт-бетон зэхэлъымрэ я фIагъыр зыхуэфащэ тхылъкIэ щIэгъэбыдащ.
КъищынэмыщIауэ, Белэ Речкэ къуажэм Биттировым и цIэкIэ щыIэ уэрамым и лъэс гъуэгухэри дэдзыхыпIэхэри зыхуей хуагъазэ. Къахуэнэжар зэпрыкIыпIэхэр гъэбелджылынымрэ гъуэгу дамыгъэщIэхэр гъэувынымрэщ.
«Налшык-Цемзавод» гъуэгур фокIадэм и 1-м ирихьэлIэу гуфIэгъуэ щытыкIэм иту къызэIуахынущ.
КЪУМЫКЪУ Мадинэ.
